b'\n_START_ARTICLE_\nPetre Lupu (artist)\n_START_SECTION_\nStudii\n_START_PARAGRAPH_\nDe c\xc3\xa2nd a fost t\xc3\xa2n\xc4\x83r licean, Petre Lupu a cochetat cu arta. \xc3\x8en paralel cu liceul a urmat \xc8\x99i cursurile \xc8\x98colii Populare de Arte din Ia\xc8\x99i la sec\xc8\x9biile Pictur\xc4\x83 \xc8\x99i Regie de teatru. \xc3\x8en anii 1964 \xc8\x99i 1965 a urmat cursurile Facult\xc4\x83\xc8\x9bii de Arte Plastice din Ia\xc8\x99i. \xc3\x8en toamna anului 1965 ajunge \xc3\xaen Bucure\xc8\x99ti, la Institutul de Art\xc4\x83 Teatral\xc4\x83 \xc8\x99i Cinematografic\xc4\x83. Este admis la examen \xc8\x99i dup\xc4\x83 patru ani de studii absolv\xc4\x83 sec\xc8\x9bia Actorie, promo\xc8\x9bia 1969. A fost student la clasa profesorului universitar Ion Finte\xc8\x99teanu, asistent universitar fiind Sanda Manu.\n_START_SECTION_\nCarier\xc4\x83\n_START_PARAGRAPH_\n\xc3\x8entre anii 1969 \xc8\x99i 1972 a fost angajat ca actor la Teatrul Dramatic din Constan\xc8\x9ba. Urm\xc4\x83toarea etap\xc4\x83 ca actor l-a dus pe Petre Lupu \xc3\xaentre anii 1972 \xc8\x99i 1975 la Sibiu, \xc3\xaen cadrul Teatrului de Stat. Din 1975 \xc8\x99i p\xc3\xa2n\xc4\x83 \xc3\xaen prezent este actor la Teatrul Bulandra din Bucure\xc8\x99ti. A mai avut colabor\xc4\x83ri cu Teatrul \xc8\x9a\xc4\x83nd\xc4\x83ric\xc4\x83 (teatru pentru copii) \xc8\x99i cu Teatrul de Televiziune la TVR._NEWLINE_A \xc3\xaembinat apari\xc8\x9biile pe scen\xc4\x83 cu roluri \xc3\xaen filme cum ar fi: Nea M\xc4\x83rin miliardar, A doua c\xc4\x83dere a Constantinopolului, Trenul vie\xc8\x9bii, Divor\xc8\x9b... din dragoste \xc8\x99i altele. \xc3\x8en ultimii ani, Petre Lupu a dublat \xc3\xaen rom\xc3\xa2n\xc4\x83 produc\xc8\x9bii americane \xc8\x99i str\xc4\x83ine de anima\xc8\x9bie \xc8\x99i nu numai, notabile fiind serialele Phineas \xc8\x99i Ferb, S\xc4\x83-nceap\xc4\x83 aventura \xc8\x99i Violetta, precum \xc8\x99i filmele Ratatouille, Madagascar 3: Fug\xc4\x83ri\xc8\x9bi prin Europa \xc8\x99i Paddington.'